ദിഷാ ബലാത്സംഗം : സല്മാന് ഖാനും അക്ഷയ് കുമാറും ഉള്പ്പെടെ 38 പേര്ക്കെതിരെ കേസ് ന്യൂഡല്ഹി : ഹൈദരാബദിലെ ദിഷ ബലാത്സംഗ കേസില് പീഡനത്തിന് ഇരയായ പെണ്കുട്ടിയുടെ വിവരങ്ങള് വെളിപ്പെടുത്തിയതിന് ബോളിവുഡ് താരങ്ങള്ക്കെതിരെ കേസ്. സല്മാന് ഖാന്, അക്ഷയ് കുമാര് എന്നിവര് ഉള്പ്പെടെ 38 സിനിമാ താരങ്ങള്ക്കെതിരെയാണ് കോടതിയില് കേസ് ഫയല് ചെയ്തിരിക്കുന്നത്. 2019 ലാണ് കേസിനാസ്പദമായ സംഭവം. ഹൈദരാബാദില് മൃഗഡോക്ടറായ യുവതിയെ നാലംഗ ചേര്ന്ന് ബലാത്സംഗം ചെയ്ത കൊലപ്പെടുത്തിയിരുന്നു. രാത്രിയില് സ്കൂട്ടറിന്റെ ടയര് പഞ്ചറായ യുവതിയെ സഹായിക്കാമെന്ന വ്യാജേനയാണ് കൂട്ടബലാത്സംഗത്തിന് ഇരയാക്കിയത്. പീഡനത്തിന് ഇരയാക്കിയ ശേഷം യുവതിയുടെ ശരീരം ഒഴിഞ്ഞ സ്ഥലത്തിട്ട് കത്തിക്കുകയും ചെയ്തു. സാമൂഹിക പ്രവര്ത്തകരും സിനിമാ താരങ്ങളും ഉള്പ്പെടെ നിരവധി പേര് ഇതിനെതിരെ രംഗത്തെത്തിയിരുന്നു. മരിച്ച പെണ്കുട്ടിയുടെ വ്യക്തിത്വം വെളിപ്പെടുത്തുന്ന തരത്തിലുള്ള പോസ്റ്റുകളും സമൂഹമാദ്ധ്യമങ്ങളിലൂടെ പങ്കുവെക്കുകയുണ്ടായി. ഇതിനെതിരെയാണ് താരങ്ങളുടെ പേര് ചേര്ത്ത് പോലീസ് കേസെടുത്തത്. ഇന്ത്യയിലെ നിയമം അനുസരിച്ച് ബലാത്സംഗത്തിന് ഇരയായ പെണ്കുട്ടിയുടെ യാതൊരു വിവരവും മാദ്ധ്യമങ്ങളിലോ സാമൂഹികമാദ്ധ്യമങ്ങളിലോ പ്രസിദ്ധപ്പെടുത്തുവാന് പാടില്ല. ഗൗരവ് ഗുലാത്തിയെന്ന അഭിഭാഷകനാണ് ഇത് സംബന്ധിച്ച് ഡല്ഹി പോലീസ് സ്റ്റേഷനില് പരാതി നല്കിയിട്ടുള്ളത്. സല്മാന് ഖാനെയും അക്ഷയ് കുമാറിനെയും കൂടാതെ അനുപം ഖേര്, ഫര്ഹാന് അക്തര്, അജയ് ദേവ്ഗണ്, മഹാരാജ രവി തേജ, രാകുല് പ്രീത് സിംഗ്, അല്ലു സിരീഷ്, ചാര്മ്മി കൗര് എന്നിവര്ക്കെതിരെയും കേസെടുത്തിട്ടുണ്ട്.